KRAV VEDR. PR- OG MARKETING SAMT TEKST- OG BILLEDMATERIALE

Lanceringsarbejdet for indholdsproduktioner til TV 2 består af følgende dele:

Tekst- og billedmateriale til tv-oversigter og TV 2 PLAY

PR- og marketingindsats, der skal sikre omtale og forbrug af programmer med strategisk vigtighed for TV 2

Et optimalt resultat af lanceringsarbejdet beror på et tillidsfuldt og tæt samarbejde mellem på den ene side produktion/producent og på den anden side TV 2 Kommunikation og Marketing som har ansvaret for presse- og kampagnearbejdet på TV 2s programmer,

TEKST- OG BILLEDMATERIALE

Tekster til TV 2s programmer

Producenten skal levere følgende tekster til beskrivelse af TV 2-programmerne. TV 2 Kommunikation har desuden udarbejdet et tekst- og billedbrief til producenten med visuelle eksempler og uddybende beskrivelser (link til tekst- og billedbrief):

En programtitel

En genrebetegnelse

En pressetekst, der er en længere beskrivelse af programmet med de vigtigste og relevante baggrundsinformationer

En sæsontekst, der er en overordnet beskrivelse af hele sæsonen med fokus på programmets præmis

En episodetitel pr. episode

En episodetekst pr. episode

I kan desuden blive bedt om at levere yderligere pressemateriale - altid efter aftale med TV 2 Kommunikation

Billeder til TV 2s programmer

Producenten skal levere billeder, der fungerer både til TV 2 PLAY, pressebrug og øvrige digitale platforme. Nedenfor fremgår behov og specifikationer for billedleverancen. TV 2 Kommunikation har desuden udarbejdet et tekst- og billedbrief til producenten med visuelle eksempler og uddybende beskrivelser (link til billedbrief).

Et ikonbillede – som er programmet/seriens bærende billede og brugerens visuelle indgang til programmet. Skal leveres i bredformat. Se yderligere krav til beskæring på PLAY i tekst- og billedbriefet.

Ikonbilledet skal kunne benyttes til markedsføring af TV 2 og via TV 2s kommercielle partnerskaber (distributører og andre, som måtte medvirke i forbindelse med salg af TV 2s kanaler). Billedet vil blive brugt i forbindelse med markedsføring af programmet, af TV 2 PLAY

eller TV 2s kanaler i form af nyhedsbreve, websites eller sociale medier, og det vil ikke fremstå som om eventuelt afbillede personer anpriser andres produkter og/eller tjenesteydelser. Skal leveres i bredformat. Se mere i tekst- og billedbriefet for præciserede krav.

5-8 generelle reportagebilleder – som afspejler episodens præmis, handling, tematik og tone.

1-3 portrætter af vært(er) og de vigtigste medvirkende. Leveres i både høj- og bredformat.

1-3 episode/programspecifikke billeder pr. program til TV 2 PLAY, der fungerer som den visuelle indgang til den enkelte episode. Skal leveres i bredformat. Se yderligere krav til beskæring på PLAY i tekst- og billedbriefet.

Ved fiktionsserier leveres 10-12 billeder pr. afsnit.

Kravsspecifikation til billeder

Bredformat: 16 x 9 (3840 x 2160 pixels) – 300 dpi

Højformat: 2160 x 3840 pixels – 300 dpi

Billederne skal leveres i JPG- eller TIFF-format

Billederne skal leveres med billedtekster, der inkluderer navnene på de portrætterede medvirkende/karakterer

Fotografens navn vedhæftes som metadata på billederne.

Alle fotos skal cleares via fotografkontrakten til efterfølgende redigering og publicering til TV 2s programomtale på alle platforme og i alle medier og til pressebrug.

Billeder med medvirkende skal være endeligt godkendt til TV 2s programomtale på alle platforme og i alle medier og til pressebrug.

Frame grabs accepteres kun under særlige omstændigheder og efter aftale med TV 2 Kommunikation. Frame grabs skal skabes ud fra videomaterialet, inden det eksporteres. Skal leveres i højst mulige opløsning og minimum i bredformat: 1920 x 1080 pixels

Programlogo leveres fritlagt som vektorgrafik eller PNG med transparent baggrund.

Billeder og tekster leveres til TV 2 Kommunikation på leverance@tv2.dk hurtigst muligt efter endt optagelse eller senest otte uger, før udsendelsen er skemalagt. Leverancen skal være godkendt, klar til brug og tilsendes af produktionsselskabet.

TV 2 Kommunikation er gerne behjælpelig med valg af fotograf samt kreativ udvikling og kan være til stede ved foto-optagelser. For at sikre optimale billeder til TV 2s programmer anbefales det altid, at fotografen tager kontakt til TV 2 Kommunikation forud for optagelse, så vi kan drøfte det aktuelle billedbehov. TV 2 Kommunikation kan kontaktes på 65 21 18 26.

PR- OG MARKETINGINDSATS

TV 2 Kommunikation og Marketing prioriterer omfanget af lanceringsindsatsen på den enkelte produktion ud fra en strategisk og presse- og marketingfaglig vurdering.

På baggrund af en pressestrategi fastlægges retningslinjer for kontakt til pressen, set-visits, interviews, pressemeddelelser og eventuelt pressemøde i samarbejde mellem på den ene side TV 2 Kommunikation og TV 2 Programafdeling og på den anden side producenten.

Resultatet af dette udgår alene fra TV 2 Kommunikation, som altid prioriterer presseindsatsen på den enkelte produktion ud fra en strategisk og pressefaglig vurdering.

NB: Ved danske fiktionsproduktioner se særskilt bilag.

Pressemøder

Alle pressemøder planlægges og arrangeres i samarbejde mellem på den ene side TV 2 Kommunikation og TV 2 Programafdeling og på den anden side producenten. Der skal afsættes den nødvendige tid i produktionsforløbet, typisk én dag, så både evt. vært/værter, medvirkende og centrale medarbejdere i produktionen kan være til stede efter behov.

Dato for, invitation til og program for pressemøder koordineres af og udsendes fra TV 2 Kommunikation, som også vurderer behovet for pressemøde på det enkelte program/program-række.

Forhåndsgodkendte udgifter til pressemøder afholdes af TV 2 Kommunikation.

Værter og medvirkende i TV 2s produktioner

Det er vigtigt, at alle programværter og medvirkende gøres bekendt med, at TV 2 forventer, at de i forbindelse med lanceringen stiller op til et antal særskilte, programrelaterede interviews med udvalgte repræsentanter fra dags- og ugepressen, magasiner, radio, tv og øvrige medier. TV 2 Kommunikation arrangerer og koordinerer aftalerne. Med mindre andet udtrykkeligt aftales, er ingen medier udelukket på forhånd.

I forbindelse med optagelse af serielle formater og underholdningsprogrammer, talkshows m.m. skal producent, værter og medvirkende være indstillet på, at TV 2 Kommunikation vil opretholde løbende pressekontakt bl.a. ved efter forudgående aftale med producenten at invitere repræsentanter fra pressen med til optagelser m.v.

Presse- og marketingaktiviteter for værter og medvirkende

Tilstedeværelse ved det eller de pressemøder, som TV 2 Kommunikation afholder i forbindelse med produktionens opstart og/eller lancering.

Beredvillighed til at tale med de pressefolk, som af TV 2 Kommunikation inviteres på set-visits i forbindelse med optagelser eller liveudsendelser

Beredvillighed til at stille op til generelle foto-optagelser arrangeret af TV 2 Kommunikation.

Beredvillighed til at stille op til udvalgte interviews koordineret af TV 2 Kommunikation – som udgangspunkt flere interviews pr. vært/medvirkende og både i aviser, ugeblade, elektroniske og andre medier. I den forbindelse tilbyder TV 2 Kommunikation rådgivning efter behov.

Deltagelse i forbindelse med kampagneoptagelser – som oftest af én dags varighed.

Evt. deltagelse i særlige fotooptagelser i tilknytning til kampagnen – som oftest af ½ dags varighed.

Digitalt pressearbejde

En del af pressearbejdet foregår på TV 2s egne digitale og sociale platforme, hvor værter/medvirkendes samarbejde er ønsket. Hvad, hvornår og hvordan aftales med den presseansvarlige. For at sikre den optimale timing i forhold til offentliggørelse af serier/programmer/events samt information om disse skal al aktivitet vedr. et givent program/serie eller event afstemmes med den presseansvarlige.

Rev. 19. april 2022 TV 2 Kommunikation og TV 2 Marketing